Polisie 'brand los' op gesin se geliefde hond | Maroela Media
Polisie 'brand los' op gesin se geliefde hond
Skyler, 'n Rottweiler-kruising, is glo deur 'n polisielid geskiet. Sy was vasgemaak agter in 'n erf.
'n Pa van Bonteheuwel in Kaapstad is uiters ontsteld nadat lede van die polisie se teenbende-eenheid Sondag tydens 'n klopjag glo een van die gesin se honde drie keer geskiet het.
"Ek het op my kooi gelê toe die polisie sommer net hier ingekom het. Die gangsters het vroeër die oggend op mekaar losgebrand en die polisie het die huise kom skud," het Ashley Adams, 'n elektrisiën, gesê.
Hy het die polisie toegelaat om die perseel te deursoek. Toe hy uit sy blyplek stap, het hy egter gesien hoe een van die polisielede sy hond, Skyler, skiet. Die hond was vasgebind.
"Só kan dinge nie gebeur nie. My honde is innocent, hulle kan nie praat en sê hulle kry seer nie," het Adams ontsteld gesê.
"My hart is in stukkies, ek is baie hartseer oor daai hond."
Skyler is inderhaas na 'n veearts vir behandeling geneem en is in dié stadium in 'n bestendige toestand. Adams sê egter dit gaan raap en skraap verg om die veeartsrekening te betaal.
Hy sal die hond na verwagting Dinsdag weer besoek en 'n reëling met die veearts tref oor die betaling van die rekening.
Adams sê hy het geen probleem dat die polisie na bendelede soek nie, maar dat hul optrede nie aanvaarbaar was nie. "Ek is 'n godskind, ek het nie tyd vir sulke dinge nie. Hier bly nie gangsters by ons nie," het hy gesê.
Sy vrou Nicole, en hul kinders Sharna (19), Ashton (12) en Kesha (7), is ook erg getraumatiseer oor die gebeure. Die gesin woon agter in 'n erf van familielede. "My kinders is baie omgekrap oor die gebeurtenis, ons is nie gewoond aan sulke goed nie.
Een van die skietwonde wat Skyler, 'n Rottweiler-kruising, tydens die klopjag opgedoen het.
"Hulle moet die gangsters soek, maar my honde uitlos," het Adams gesê.
Hy het die voorval by die Bishop Lavis-polisiekantoor probeer aanmeld, maar is volgens hom daar meegedeel dat hy nie 'n saak aanhangig kan maak nie en eerder regsverteenwoordiging moet kry met die oog op 'n moontlike eis. "Ek is nie iemand wat gewoond is aan prokureurs en howe nie. En dan moet jy nog by die werk wegbly om hof te gaan," het Adams vertel.
Angus McKenzie, 'n wyksraadslid in die gebied, het gesê polisielede werk sonder twyfel onder groot druk, maar moet steeds hul werk met respek, waardigheid en selfbeheersing doen.
"Die verhouding tussen die polisie en gemeenskappe is reeds op 'n laagtepunt en situasies soos dié dra by tot die wantroue wat reeds bestaan," het McKenzie gesê.
Hy het ook 'n beroep op die polisie gedoen om 'n ondersoek na die voorval te doen en as daar bevind is dat hulle hul mag misbruik het, daar teen hulle opgetree word.
In die nuus Kaapstad polisie troeteldiere
Paartjie saam met Amerikaanse vriend op N4 beroof
SA'ner nou hoof van Woolworths
Dis skokkend! Hartseer vir die gesin en die arme diertjie het niks verkeerd gedoen nie. Sal die Diere Beskermings Eenheid n ondersoek instel? En die hondtjie was nog vasgebind ook!!! so klein ou hondtjie hoef mos nie vasgebind te wees nie. Dis verskriklik!!
Jy kan die SPCA, Reghulpraad of Solidariteit nader vir hulp.
Wanneer die polisie hulself as kriminele gedra!
Dagvaar die polisie!!! Om watter rede skiet hulle n onskuldige dier!!!! Plaas hulle dit wat geskiet moet word doodskiet!!!!
Dit verbaas my glad nie – dis Suid-Afrika vir jou. Nie eers respek vir ons mense nie, waar sal daar nog respek vir diere vandaan kom? Mens het nie woorde nie.!!!!!!!!!!!!!!!!!!!!